חיות כיס (הסכת)

חיות כיס הוא הסכת במימון ציבורי בנושאי כלכלת ישראל של תאגיד השידור "כאן". את ההסכת מגישים העיתונאים: שאול אמסטרדמסקי, צליל אברהם, אלון אמיצי וענת קורול גורדון. דנה פרנק והילה ויסברג הגישו בעבר חלק מההסכת. את ההסכת עורך תומר מיכלזון ומפיקה ליהיא צדוק. בעבר ערכו את ההסכת נעה בן הגיא, ורום אטיק שהיה העורך הראשון של ההסכת, בין השנים 2016–2021. ההסכת נוצר כחלק מדסק הכלכלה "כאן כלכלי" של חטיבת הדיגיטל של תאגיד השידור, עם סגירת הדסק עבר לחטיבת ההסכתים של התאגיד, כאן הסכתים.

הפרקים נחלקים בין כאלו שעוסקים בנושאים כלכליים קלאסיים, כמו יוקר המחיה, דיור, תחרות ועוד, לבין כאלו שעוסקים בנושאים שונים מזווית כלכלית, ביניהם ספורט, תרבות, טכנולוגיה, אוכל, וחינוך. בפרקי התוכנית התראיינו: ד"ר קרנית פלוג, מיכל הלפרין, פרופ' דן אריאלי, שי באב"ד, שי אגסי, פרופ' אביה ספיבק, ניר ברקת, רחל עזריה ואחרים.

קיימת קבוצת פייסבוק המיועדת לדיונים בנושאי כלכלה ופרקי הפודקאסט, המנוהלת על ידי אנשי "חיות כיס" וחטיבת הדיגיטל של כאן 11.

ב-2020 "חיות כיס" היה ההסכת המואזן ביותר בישראל, עם כ-300 אלף הורדות בחודש. בנובמבר 2019, זכה ההסכת בפרס מיוחד על פעילות רדיו דיגיטלית מטעם אגודת העיתונאים.

היסטוריה 
פרקי התוכנית עולים לרשת מדי שבוע מאז 19 בדצמבר 2016, ואורכם הוא כ-30 דקות. ההסכת משודר גם בתחנת הרדיו כאן תרבות. בנוסף, פרנק ואברהם מגישות סרטונים בערוץ הדיגיטל של כאן באותו השם.

ב-5 ביוני 2019 הפודקאסט חזר לעונה שנייה, עם פרק בשידור חי, ה-104 במספר, "החלום הישראלי". 

ב-3 בנובמבר 2021 הפודקאסט חזר לעונה שלישית, עם פרק 213, "מבוא לכסף". ב-13 ביולי 2022 הפודקאסט חזר לעונה רביעית, עם פרק 238, "מחדשים חוזה".

סדרות בת 
 גורי כיס - פרקים המוקדשים למענה על סוגיות ושאלות כלכליות לילדים וצעירים פרק נוסף הוקדש לתהיות כלכליות של עולים חדשים.
 חיות ביס - פרקים המוקדשים לכלכלה שמאחורי האוכל. הסדרה הושקה בפרק ה-100 של הפודקאסט, שעסק בטחינה.
 חלומות גדרה - סדרה קצרה שעסקה בתוכנית מחיר למשתכן.
 איך הגעתי לכאן - נשים בכירות מספרות על דרכן לצמרת. בין המרואיינות: אמי פלמור, מקסין פסברג, נדין בודו-טרכטנברג, פיונה דרמון וחגית לרנאו. הסדרה החלה בהגשתה של הילה ויסברג ונמשכה בהגשת גיל מרקוביץ.

קישורים חיצוניים 

 חיות כיס באתר "כאן"
 חיות כיס באתר Podcast-il

הערות שוליים

תוכניות רדיו ישראליות
פודקאסטים ישראלים
שידור ציבורי בישראל
תאגיד השידור הישראלי: תוכניות וסדרות רדיו
כלכלת ישראל בתרבות